Žilvitinis karklas

Žilvitinis karklas (Salix viminalis, sin. vytinis gluosnis, žilvitis) – viena iš gluosnių genties (Salix) rūšių.

Tai 1,5–4 m aukščio krūmas, augantis drėgnose vietose, grioviuose, upių ir ežerų pakrantėse. Lietuvoje labai dažnas. Šakos ilgos, su 10–15 cm ilgio, 1,5 cm pločio lapais. Lapai siaurai lancetiški, lygiakraščiai, pakraščiai pasirietę žemyn, plaukuoti abipus. Jaunos šakelės žalsvos arba melsvos, labai lanksčios, todėl naudotos pynimui. Žydi anksti pavasarį, balandžio mėnesį. Mediena po žieve be briaunelių.

Žodis žilvìtis (žìlvitis, žilvỹtis, žilvitỹs, žìlvetis, žìlvė, žil̃vis, žilvìcis, žilvietis, žilvìtė, žilvùtis) kilęs iš žodžių žìlas (‘sidabriškai nubalęs, pilkšvas’), žil̃vas (‘žilsvas’) ir vytìs, vitìs (‘plona, pynimui skirta šaka’).


 Šaltiniai 

Kategorija:Medžiai ir krūmai
Kategorija:Gluosniniai